Spekboom: klimaatkuur of spekskiet?
Tans hef die Suid-Afrikaanse media oral lofgesange aan vir die wonder van die groot koolstof-stofsuier, spekboom. Maar kan ons werklik die planeet red met hierdie oulike vetplantjie, vra PIETER BOTHA.
Dié oulike inheemse vetplant (Portulacaria afra) en darling van die media, plaaslik en internasionaal, groei maklik en is droogtebestand. Almal wil dit nou orals plant weens hierdie "wonderplant" se besonderse vermoë om koolstofdioksied uit die atmosfeer te verwyder. "Aanvaar die #spekboomchallenge: plant 'n spekboom en doen jou deel om klimaatsverandering te bekamp'' is die refrein op sosiale media.
Dis maklik – pluk net 'n steggie, druk dit in die grond, gee bietjie water en siedaar, jy het 'n nuwe spekboompie. Stadsrade, besighede en nie-regeringsorganisasies het ook reeds groot plant-planne. Kaapstad se stadsraad wil 100 000 spekbome aanplant, 'n wynplaas in die Klein Karoo 1 miljoen en naby Stellenbosch word 'n enorme spekboomlabirint in fynboswêreld aangelê...